Plaaswerkers betoog in VentersdorpPuseletso Molise (Foto: Molaole Montsho/ANA) Die Suid-Afrikaanse vakbondfederasie (Saftu) het Dinsdag gesê meer as 100 plaaswerkers van die National Union of Public Service and Allied Workers (Nupsaw) betoog tans in Ventersdorp in Noordwes vir vakbonderkenning en beter lone. Saftu het in ŉ verklaring gesê dié sowat 123 plaaswerkers het geen ander keuse gehad as om na die Ventersdorp-munisipaliteit op te ruk nie omdat die Doornplaat-beesplaas, die werkgewer, geweier het om te reageer op die vakbond se eise. Nupsaw het glo vroeër briewe aan die Doornplaat-plaas gestuur om te vra vir beter lone en vir die werkgewer om dié vakbond te erken. Puseletso Molise, provinsiale woordvoerder van Saftu, sê die werkgewer het sake glo “vererger” deur arrogant op te tree en die werkers hul “basiese en grondwetlike regte” te ontneem soos dié regte in die Grondwet vervat word. “Saftu is steeds van mening dat die plaaswerkers se eise ononderhandelbaar is, ten spyte van Nupsaw wat sedert die begin van die jaar na die werkgewer uitgereik het om aandag te gee aan die kwessies van mishandeling, uitbuiting, teistering en aanranding.” Molise sê die werkgewer het die plaaswerkers geen ander keuse gegee as om te betoog om sodoende samewerking met die vakbond af te dwing nie. Hy sê die Kommissie vir Versoening, Bemiddeling en Arbitrasie (KVBA) het die vakbond ook toestemming verleen om te betoog. Nupsaw het verder ook aangedring dat die werkgewer die families van drie werkers vergoed wat glo dood is terwyl hulle aan diens was. Die vakbond sê ŉ werker is byvoorbeeld in 2015 dood in ŉ fratsongeluk met ŉ bees, ŉ ander werker is dood in ŉ ongeluk met ŉ ploeg en ŉ derde werker is dood in ŉ ongeluk met ŉ trekker. Nupsaw sê die familie van die oorledenes is nooit vergoed vir die sterftes nie, en hoewel ŉ dossier vir geregtelike doodsondersoeke geopen is, het niemand nog in verband met die sterftes in die hof verskyn nie. Die werkers het gesê hulle werk boonop 12 uur per dag sonder enige oortydvergoeding en het geen verlofdae wanneer hulle siek is nie. Die werkers het gesê die werkgewer trek glo R1 000 van hul salarisse af wanneer hulle wel nie by die werk sou opdaag nie omdat hulle siek is. Die vakbond het gesê hy beplan om na die plaas op te ruk om die werkgewer te dwing om na sy versoeke te luister.